(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 125

It-Tlieta 13 ta' Marzu, 2012

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 125

It-Tlieta 13 ta' Marzu, 2012

Il-Kumitat iltaqa' fil-Palazz, il-Belt Valletta, fis-07:30 p.m.

Il-Minuti tal-Laqgħa Nru. 123 li saret nhar it-Tlieta, 28 ta' Frar, 2012 ġew ikkonfermati.

Diskussjoni u approvazzjoni tat-Tmien Rapport tal-Kumitat dwar l-Affarijiet Soċjali intitolat "Lejn iktar Sigurtà u Bon Ordni f'Paceville"

THE CHAIRMAN (Onor. Edwin Vassallo): Numru ta' ġimgħat ilu, konna poġġejna r-rapport ta' dan il-Kumitat intitolat "Lejn Iktar Sigurtà u Bon Ordni f'Paceville" għall-konsultazzjoni pubblika.

Dan għamilnieh sabiex, bħala membri ta' dan il-Kumitat, qabel ma nikkonfermaw u napprovaw dan id-dokument, inkunu nistgħu naraw x'inhi r-reazzjoni ta' dawk kollha li jistgħu jiġu milquta minn dawn il-proposti, u nieħdu nota tal-kummenti li jkunu jridu jgħaddulna.

B'hekk, meta niġu biex napprovaw il-proposti tagħna, inkunu konxji ta' dak li qegħdin napprovaw.

Jiena kont mistieden minn diversi entitajiet differenti, u dejjem kelli miegħi lir-Research Analyst ta' dan il-Kumitat meta mort niltaqa' ma' min talabni biex niltaqa' miegħu.

L-idea tiegħi ta' din il-laqgħa hi sabiex nieħdu nota tar-rappreżentazzjonijiet kollha li sarulna bħala riżultat tal-konsultazzjoni pubblika, u kien għalhekk li stedinna lil kull min kellu l-interess li jagħtina l-kummenti tiegħu sabiex ikun preżenti f'din il-laqgħa, u viva voce jgħidilna x'kien l-interess tiegħu meta ressaq il-proposti tiegħu.

Barra minn hekk, il-membri ta' dan il-Kumitat ikunu jistgħu mhux biss jaqraw minn fuq karta, imma jkunu jistgħu jistaqsu u jifhmu aħjar lil min bagħtilna l-kummenti tiegħu.

Hawnhekk nixtieq nissuġġerixxi – mhux qed nistenna risposta issa – sabiex finalment il-kummenti kollha li aħna rċevejna fl-eżerċizzju tal-kunsultazzjoni pubblika jiġu mehmuża mar-rapport tagħna.

Ix-xewqa tagħna, bħala Membri Parlamentari f'dan il-Kumitat, hi dik li l-kummenti li qegħdin inpoġġu quddiem is-soċjetà Maltija u quddiem l-eżekuttiv tal-Gvern ma jkunux il-kummenti tagħna biss, imma jkunu wkoll il-kummenti ta' dawk li aħna qegħdin nagħmluhom f'isimhom.

Għaldaqstant nemmen – fejn hemm qbil u anke fejn m'hemmx - li bħala riżultat ta' riċerka, dan ir-rapport ikun sħiħ jekk miegħu nehmżu bħala appendiċi r-rapporti kollha li aħna rċevejna matul din il-konsultazzjoni pubblika.

Bħala Membri Parlamentari f'dan il-Kumitat ma nżidu jew ma nnaqqsu xejn mill-proposti li għamilna inizjalment, u nehmżu, kif diġa' għedt, il-kummenti kollha li rċevejna, biex imbagħad lill-eżekuttiv tal-Gvern noffrulu dan ir-rapport bħala pakkett sħiħ ta' kummenti, ta' riċerka u ta' analiżi.

Qed ngħid hekk biex inkunu nistgħu nipprovdu lill-eżekuttiv tal-Gvern il-massimu li nistgħu nipprovdulu bħala informazzjoni u ideat.

Għaldaqstant, issa se nħalli f'idejn il-mistiedna li għandna magħna llum, li huma rappreżentanti ta' entitajiet kummerċjali, ħalli jgħidulna x'kienu l-kummenti tagħhom u r-raġuni għalfejn għamluhom.

Kulħadd se jkollu l-ħin tiegħu biex jispjegalna l-animu tar-rappreżentazzjoni.

Nixtieq infakkarkom li din il-laqgħa se tkun trasmessa live minn fuq l-internet, u allura nitlobkom tkunu responsabbli f'dak li tgħidu.

Għandkom il-libertà tal-kelma, imma daqs hekk ieħor għandkom ir-responsabilità.

Ladarba tgħidu kelma, ma tkunux tistgħu treġġgħuha lura.

Ma teżisti l-ebda gomma biex tħassru dak li tgħidu!

Tajjeb ngħidu wkoll li t-transcript ta' dawn id-debates – mar-rapporti li se tkunu qegħdin tipprovdulna intom – se jkun qed jgħin għada pitgħada lil min se jkun qed jagħmel xi riċerka.

L-opportunità li tajnikom sabiex tesprimu lilkom infuskom f'dan il-Kumitat se tgħin sabiex għada pitgħada, meta xi ħadd jaqbad it-transcripts ta' dawn il-laqgħat li għamilna fuq dan is-suġġett u jiġborhom flimkien - bil-kelma miktuba u b'dak li qegħdin tispjegaw intom fuq dak li ktibtu, jkollna l-istampa sħiħa tal-messaġġi li tridu tgħaddulna.

Għalhekk nitlob biex issa jkollna introduzzjoni qasira dwar min intom, ħalli mbagħad tkunu tistgħu titkellmu aktar fit-tul fuq il-preżentazzjoni tagħkom.

SUR JEREMY DALLI (Teżorier tal-Paceville Commercial Establishments Association): Jiena sid ta' stabbiliment ġewwa Paceville, u jiena wkoll wieħed mill-membri fundaturi tal-Kumitat jismu "Paceville Club Owners Establishments Association".

IS-SUR MARK GRIMA (President tal-Paceville Commercial Establishments Association): Jiena sid ta' entitajiet ġewwa Paceville, u jiena wkoll il-President tal-Paceville Commercial Establishments Association li ġiet imwaqqfa ftit ilu.

Fil-fatt, bħalissa qegħdin nistennew l-approvazzjoni finali.

Kif għedt, l-Assoċazzjoni twaqqfet, u bħalissa diġà għandha diversi membri magħha.

Issa qed nistennew li meta nsiru aktar uffiċjali, jidħlu magħna numru akbar ta' entitajiet li jinsabu f'Paceville.

IS-SUR SIMON DE CESARE (Direttur tal-Eden Leisure Group): Jiena sid ta' lukanda 5-star ġewwa l-Bajja ta' San Ġorġ, u sid ukoll ta' numru ta' postijiet ta' divertiment.

Għandi wkoll sehem fl-Axis Development ġewwa Paceville.

THE CHAIRMAN: Grazzi.

IS-SUR MARK GRIMA: L-Assoċjazzjoni mhijiex qiegħda hemm biss biex tipproteġi l-interessi tal-bar owners u tal-istabbilimenti ta' Paceville.

Qiegħda hemm ukoll biex taħdem id f'id mal-pulizija, mar-residenti, mal-kunsilli lokali u ma' kull min għandu awtorità u jedd fuq din it-belt żgħira ta' Paceville, li tieħu mal-15,000 ruħ fi tmiem il-ġimgħa!

L-ewwel ħaġa, nixtieq nirringrazzjakom talli tajtu l-importanza lil din l-Assoċjazzjoni u li qegħdin tisimgħuna.

Huwa importanti li meta jkun hemm korp bħal dan – anzi ninsisti fuqha din - aħna nkunu parti attiva minnu, bħalma huma l-MTA, liema korp ikun qed jiddeċiedi jew jissuġġerixxi liġijiet, bye-laws u affarijiet bħal dawn fuq Paceville.

Inżid ngħid li aħna mhux qegħdin hawn biex indoqqu l-mużika għolja, imma qegħdin hawn biex insibu mezz li kulħadd ikun jaqbel fuqu!

Pereżempju, id f'id mal-GRTU, li qiegħda tiġġieled għall-istess ħaġa.

Forsi l-interessi jvarjaw xi ftit, imma aħna m'aħniex kontra l-GRTU, għax it-tnejn qegħdin nimmiraw għall-istess ħaġa.

Jista' ikun li nħarsu lejn l-affarijiet minn żewġ angoli differenti, u forsi l-GRTU jkollhom kultant konflitt ta' interess li aħna mhux se jkollna.

Però, mill-lat tal-bar owners huwa importanti li wieħed jisma' leħen il-bar owners f'korpi importanti bħalma hu dan il-Kumitat.

Fl-aħħar mill-aħħar, dan li qed tgħidu intom se jispiċċa f'idejn il-Ministru u se jsir liġi, Avviż tal-Gvern jew xi ħaġa simili.

Hemm diversi - se ngħaddihom fuq fuq biex ma ndumx ngħid ħafna - affarijiet li aħna nixtiequ nikkummentaw dwarhom fuq dak li rajna fir-rapporti tagħkom.

Pereżempju, għalfejn Paceville biss?

Għaliex dan il-post għandu jiġi trattat bħala issue għaliha?

Hemm postijiet oħra ta' divertiment f'pajjiżna, u safejn nafu aħna l-liġi qiegħda hemm għal kulħadd.

Pereżempju, jeżistu żewġ clubs importanti li s-Sur De Cesare għandu parti minnhom fir-Rabat u ġewwa Ta' Qali.

Għandek entertainment ukoll fil-Qawra, u hemmhekk għandi wieħed jiena wkoll.

Għandek entertainment f'Wied il-Għajn.

Allura qed ngħidu li Paceville se jkun il-guinea pig?

Il-fulkru tal-liġijiet se jkunu fuq Paceville, u mbagħad jekk il-liġijiet ikunu tajbin, imbagħad nagħmluhom għal postijiet oħra?

Għaliex Paceville biss?

Meta qed tagħmel hekk, qed toħloq liġi diskriminatorja!

Aħna ma jinteressaniex x'jiġri barra minn Paceville, għax aħna qed nipproteġu the commercial outlets of Paceville.

Issa qed ngħid "ma jinteressaniex" bħala modo di dire, għax din l-Assoċjazzjoni twaqqfet għas-sidien ta' dik l-area.

U għalissa se jkollna nieqfu hawn.

Hemmhekk għandek ukoll souvenir shops, jiġifieri mhux qed nitkellmu biss fuq outlets bil-mużika għolja.

Hemm kulħadd.

Hemm min għandu blokok ta' appartamenti kif ukoll lukandi.

Pereżempju, jekk hemm liġi fuq is-sound pollution għall-bars, jekk is-sound ta' bar jinstema' minn barra l-premises, il-pulizija għandu jħarrkek.

Aħna ma rridu niddisturbaw lil ħadd!

Ħadt pjaċir li kienu saru ċerti mossi sabiex jitbaxxa l-livell tas-sound, għax anke jien kont inbati minnha!

Illum jien għandi ristorant, u nbati aktar minn dan l-effett tas-sound.

Imma mhux għalhekk li qed ngħid.

Anke qabel kont inbati meta xi ħadd jiftaħ is-sound aktar minni, għax imbagħad jien kien ikolli ngħollilu aktar.

U allura ħadna pjaċir li sar ċertu infurzar, għax qabel kienet free for all!

Madankollu, l-infurzar li sar sar ħażin ħafna, u sar redikolu.

U jiddispjaċini ngħid li, jekk se tikkonċentraw fuq Paceville biss, se tkunu diskriminatorji.

Pereżempju, aħna għandna liġi li nitfu s-sound fl-erbgħa ta' filgħodu.

Ejjew ngħidu li l-liġi m'għadhiex prattikata kullimkien, imma hemm qiegħda.

Imbagħad għandek liġi oħra fejn, jekk is-sound jinstema' minn barra bejn is-siegħa u l-erbgħa ta' filgħodu, se tiġi mħarrek.

Mhux jekk idejjaq lin-nies minn barra!

Mhux jekk jgħajjat aktar minn dawk in-nies li hemm barra, imma jekk tisimgħu!

Jekk il-leakage tas-sound tisimgħu daqs radju, u n-nies qed jgħajtu aktar mis-sound, inti se tiġi mħarrek!

Hemmhekk, aħna nidħlu fuq id-decibel meters, li forsi nidħol fiha minn hawn u ftit ieħor.

Imma għaliex din għandha tkun diskriminatorja?

Mela inti qed tinforza dik il-liġi fuqna, u mbagħad għandek l-open air outlets, bħalma għandek fir-Rabat u n-Numero Uno f'Ta' Qali, li jieħdu 7,000 ruħ waħedhom, u dawn m'għandhom l-ebda liġi fuq li l-leakage ma jistax jinstema' minn barra!

Tajjeb!

Mela jien għandi s-sound proofing, u għax jinstema' daqxejn, avolja n-noise pollution ta' barra huwa aktar minn tiegħi, xorta niġi mħarrek.

Jien għad għandi ċitazzjonijiet tal-Fuego!

Imbagħad ħaddieħor ma jaqax taħt din il-liġi!

Meta għandek open air, kif jista' jkun ma jinstemax minn barra!

Mhux qed ngħidlek biex ma ddejjaqx lin-nies issa.… Għalkemm hemm rapporti b'files sħaħ fuq dawn l-affarijiet.

Onestament qed ngħid li jien ma jinteressanix x'jagħmlu l-oħrajn.

Għalija, jista' idoqq il-mużika sas-sebgħa ta' filgħodu, għax dik hija xi ħaġa li għandha tarah il-Pulizija.

This is a business u min hu l-aqwa jħawwel, imma tagħmilx din il-liġi għax se tiddiskrimina kontrija u kontra nies oħra.

Qed insemmi wkoll postijiet oħra.

Qed insemmi dawn partikolarment għaliex huma open air.

Mela dawn jinstemgħu minn barra u lili, għax jinstema' u avolja n-noise pollution ta' barra huwa aktar minn ġewwa, tħarrikni!

Kull taħrika għandek sospensjoni tal-liċenzja, u dejjem tiġi mhedded!

Trid tqabbad avukat u teħel multa ta' €240.

Teħel €240 għax tant il-maġistrat rahom redikoli dawn, li spiċċajna nagħmlu ammissjoni u jwaħħalna €240, basta ma nispiċċawx bil-premises magħluqa!

U ejja!

Li qed ngħid jien hu li, mhux għax Gianpula u Numero Uno, imma qed ngħid biex ma tagħmilx diskriminazzjoni, għax dan huwa telf ta' kummerċ għalina.

Mela ħaddieħor jagħmel li jrid, u aħna niġu taħt din il-liġi mis-siegħa sal-erbgħa ta' filgħodu!

Kontu semmejtu li tagħmlu xi meters minn ġewwa, xi ħaġa li tista' issir fil-clubs tagħna, fejn, jekk inti taqbeż id-decibel level, jintefa' is-sound.

Imma Alla jħares tagħmlu minnhom: aħna mhux hekk irridu.

Biex ma niddisturbaw lil ħadd, aħna rridu li jitkejjel in-noise pollution ta' barra.

Issa x'inhu n-noise pollution li hemm barra bħalissa?

Biex nerġa' nirrepeti dak li għedt ftit ilu, hawn decibel meters li jitwaħħlu fuq ġewwa tal-bar u, hekk kif id-decibel level jinqabeż, is-sound jintefa' awtomatikament.

U minn dawn isiru ħafna!

Ġeneralment, dawk isiru biex jirregolaw l-istorbju minn ġewwa u mhux minn barra.

Aħna rridu nirregolarizzaw il-ħsejjes ta' barra, għax irridu nkunu self regulated u allura rridu li jsir test - u llum hawn strumenti biex dawn isiru, għax jien użajthom darba minħabba li kelli każ il-Qorti – permezz ta' strumenti li jkejlu n-noise pollution ta' barra f'ħinijiet differenti.

Anke filgħodu għandu jitkejjel l-livell tal-ħsejjes, għax dawn anke l-Ħadd wara nofsinhar jiftħu.

B'hekk għandu jitkejjel in-noise pollution ta' barra, u int ma tistax taqbeż dak in-noise pollution.

Agħmlu 20% inqas, imma għamlu realistiku, u mhux ikollok lil min ipoġġi widnejh mal-ħġieġa u jħarrikna xorta!

Dawn huma affarijiet li saru!

Dawn affarijiet li ntqalu l-Qorti fuq xhieda, u mhux affarijiet li qed ngħidhom jien.

Jekk in-noise pollution barra huwa għaxra, lili agħmiluli sitta.

Imma kif qed tipproponu intom li tagħmlu d-decibel meter ġewwa u jaqta' s-sound… Dik tagħmilha f'kull bar differenti!

Li qed ngħid jien hu li kejjel triq, kejjel oħra fejn hemm il-bars u, jekk taqbeż dak id-decibel level, inti tiġi mħarrek!

Illum hawn decibel meters żgħar ħafna.

MICHAEL GONZI: Allura din ma stajtux tagħmluha intom?

IS-SUR MARK GRIMA: Iva nistgħu nagħmluha.

MICHAEL GONZI: U meta tlajtu l-Qorti fuq dawn l-affarijiet ippreżentajtu l-qari tagħkom?

IS-SUR MARK GRIMA: Din trid tagħmilha kważi kostituzzjonalment.

Imma l-maġistrat sar jirrealizza aktar - u naf x'jien ngħid, għax jien inkun hemm spiss.

Pereżempju, għandi xi erba' jew sitta fuq il-Qawra.

Jekk in-noise jinstema' minn barra, jinstema' minn barra, imma dejjaqt lil xi ħadd?

Dik hija l-kwestjoni.

Il-Maġistrat De Pasquale beda jifhem.

Meta kien hemm il-Maġistrat Meli, tant ra redikola din li konna mmorru u nagħmlu speċi ta' plea bargaining.

Tmur il-Qorti u tagħmel ammissjoni, tħallas €240 u barra!

Hekk saret!

Kważi titmejjel bil-liġi saret!

Apparti li rridu nitilgħu minn wara ta' bil-lejl…

THE CHAIRMAN: Tissuġġerixxi li l-multa togħla?

IS-SUR MARK GRIMA: Hemm ħafna affarijiet li nissuġġerixxu aħna!

(Interruzzjonijiet)

MICHAEL GONZI: Imma dejjaqt lil xi ħadd?

Int se ttella' lin-nies li kien hemm biex jgħidu...

Mhux hekk qed ngħid!

MICHAEL GONZI: Pereżempju, ma tistax tqabbel il-Qawra ma' areas oħra...

IS-SUR MARK GRIMA: Insieha l-Qawra, għax hawn fuq Paceville qed ngħidu.

Jien qed insemmi l-Qawra biex ma noqgħodx insemmi postijiet ta' ħaddieħor!

Li qed ngħid jien hu biex ma taqbiżx is-sound level ta' barra.

Jekk is-Sur De Cesare fetaħ outlets li huma catering, iddejjaqhomx!

Imma tħarriknix jekk is-sound level tan-nies, tat-traffiku, tal-muturi u ta' kull ħaġa li hemm hemmhekk taqbeż il-livell tas-sound tiegħi… Jekk taqbad il-level meter u tixgħelu fil-kwiet f'Paceville…

Hawnhekk se nitkellem daqxejn prematurely - tkellimna ħafna fuq infurzar mill-Pulizija – u qed ngħid hekk għax fl-ewwel laqgħa li kellna – għalkemm għadhom ma daħlux fiha din – semmejt l-infurzar mill-Pulizija,għaliex naħseb li l-kunċett tal-infurzar mill-Pulizija ġewwa Paceville jrid jinbidel kompletament!

Hawnhekk, jien nixtieq napplika l-istess policy li applika Rudy Giuliani fi New York, fejn dan qal li f'din it-triq li fiha mas-7,000 drug addict irrid li nibdew ngħaddu bil-pushchairs!

U hekk sar għaliex applika a zero tolerance policy.

Issa jien mhux qed ngħid li għandna noħorġu bil-lembubi.

Li hemm bżonn hu li l-Pulizija japplikaw a zero tolerance policy.

Pereżempju, f'Paceville tara ħafna studenti barranin jarmu l-karti mal-art, imma mbagħad meta tmur f'pajjiżhom ma tarahomx jagħmlu l-istess ħaġa.

Dażgur, għax f'pajjiżhom jekk tarmi karta mal-art mal-ewwel tara l-pulizija warajk biex iħarrkek!

Pereżempju, għalfejn id-dagħa fil-pubbliku mhuwiex crime?

Għalfejn pulizija m'għandux iħarrkek on the spot jekk tidgħi fil-pubbliku?

Jekk bniedem mar jagħmel pipi mal-ħajt, għalfejn ma jħarrkux mal-ewwel?

Tismagħhom il-pulizija jgħajjtulhom biex jinqalgħu minn hemm!

Ħarrku, u mela tgħidlu biex iżul minn hemm!

Kif jgħidu, mis-saba' tieħu l-id, u dak hu li qed jiġri.

Meta tmexxi club, tibda tinduna li kultant kważi aħjar taqla ġlieda milli taqbad il-warrani ta' xi waħda, għax jekk ma tħallikx tagħmel hekk, mhux se tagħmel affarijiet oħra!

Jekk smajtek tidgħi u ngħidlek biex titkellem sew, ma naħsibx li se tipprova taqla ġlieda.

Ma tagħmilx hekk le, għaliex diġà waqqaftek.

Issa, jien mhux qed ngħid li l-pulizija għandhom joħorġu bil-lembubi u jaqbdu jagħtu, imma għandu jkun hemm mobile cells, u jekk ikun hemm bżonn, for disturbance, taqbad u titfa' lil dak li jkun fiċ-ċella!

Xbajna naraw nies arrestati u ħames minuti wara jerġgħu jiġu ħdejna!

Jaqbdu jagħtu mas-security tagħna, jiġi s-surġent u jarrestahom, iniżżluhom l-għassa, u wara ftit terġa' tarah ġej bil-karozza tiegħu biex jitfagħlna xi flixkun!

Trid issir bis-serjetà!

Għandi stejjer bħal dawn daqs kemm għandi xagħar f'rasi.

Nerġa' ngħid li rridu naddottaw a zero tolerance policy.

Alla jħares ngħidilkom l-istejjer!

Jien ngħid li hemm bżonn li nintroduċu wkoll fines on the spot, xi ħaġa li ssibhom barra minn Malta.

Jekk bniedem qed jagħmel xi ħaġa ħażina, għalfejn m'għandekx tħarrku u ġġiegħlu jħallas il-multa dak il-ħin stess.

U din trid tagħmilha fuq l-inqas offiża, ħalli b'hekk tilħaq l-offiża akbar.

Bir-rispett kollu, f'Paceville għandek ħafna nies tajbin, imma ż-żibel li jkun hemm magħhom huwa inkredibbli!

Nies li lanqas kapaċi jixtru hamburger jew hotdog!

Tat-twerwir iż-żibel li hemm u dil-ħaġa hemm bżonn insibu tarfha.

Dawn in-nies m'għandhomx ikunu jiġru barra.

Għandek nies barra bi pleġġ!

Ġimgħatejn ilu, jien u s-security tiegħi kellna każ ta' wieħed li beda jgħidilna li għax kien qiegħed fuq pleġġ ma setax jiġi jaħbat għalina!

Mela dan qed jgħid hu stess li qiegħed fuq pleġġ!

U dawn tarahom il-ħin kollu, u tara kemm trid minnhom.

Din għandha tieqaf!

Lil dawn in-nies tista' twaqqafhom biss bil-pulizija.

Fil-bidu, fil-clubbing konna nġibu pulizija fil-bieb – fis-snin tmenin - ħalli min ikun qiegħed fuqpleġġ ma jiġix, għax ikollu xhud kontrih.

Hemm bżonn li jkun hemm ukoll a mobile police station.

Pereżempju, tmur Manchester tara fin-nofs tal-pjazza l-kbira mobile police station.

Filgħaxija tkun hemm, u mbagħad filgħodu ma tarahiex hemm.

Fiha ssib l-apparat kollu li jkollhom bżonn, u għandhom kollox ċentralizzat.

Allura inti mhux biex tmur sal-għassa teħel fit-traffiku, jew ma tkunx tista' taqbad pulizija.

Ngħid ukoll li għandhom jiżdiedu l-liġijiet kontra dawk li jattakkaw lill-pulizija.

Aħna qed ngħidu li l-pulizija għandhom imorru fis-side roads ukoll, u mhux ikunu kkonċentrati biss fejn hemm il-bars.

Fil-fatt, dawn għandhom imorru wkoll fejn hemm ir-residenti.

Illum jew għada se taqbad lil xi ħadd li qed jivvandalizza xi grada ta' xi dar.

Għalhekk il-pulizija għandhom imorru fis-side streets ukoll.

U naħseb li dawn għandhom jissaħħu.

Bħalissa hemm bejn wieħed u ieħor 17-il pulizija.

Aħna nixtiequ naraw li l-liġijiet jiħraxu meta xi ħadd jattakka lill-pulizija.

Nixbgħu naqraw fil-gazzetti b'persuni li jattakkaw lill-pulizija.

(Interruzzjonijiet) L-avukat tagħna nzerta Manuel Mallia.

(Interruzzjonijiet) Ma tantx ħa pjaċir!

Kien hemm xi każ ieħor illum, jekk m'iniex sejjer żball.

Issa, meta xi ħadd jattakka pulizija se jeħel taħt section 9 tal-liġi fejn jgħidulu biex ma jerġax jagħmel dak li għamel.

Fl-opinjoni tiegħi, jekk tattakka pulizija għandek teħel mal-ewwel il-ħabs.

Tgħiduli għalfejn inti daqshekk aħrax?

Hemmhekk boy scouts jibagħtu, u naħseb li min jintbagħat hemm, jintbagħat b'kastig!

Kif jista' pulizija joqgħod lura...?

Qabel kienu jagħmlu platform taħthom biex jidhru ikbar, u kienu jkunu twal!

Dawn il-pulizija tarahom għaddejjin tnejn tnejn, jew ġieli anke waħedhom.

Nerġa' ngħid li hemmhekk boy scouts jibagħtu u mhux pulizija.

Jekk il-liġi mhux qiegħda tipproteġih.… Kemm il-darba naraw li pulizija ġie attakkat, spiċċa bl-uniformi mqatta', u min ikun aggredixxa lill-pulizija jeħel section 9 fejn jgħidulu biex ma jerġax!

U jkun reċidiv, Alla jbierek!

Jekk ma tipproteġix lill-pulizija nfushom, il-pulizija mhux se tipproteġi lilek, speċjalment ġewwa Paceville.

Din tista' tkun in hot spots areas u tista' tkun by-law.

Fuq is-suġġett tal-breathalysers – li xi darba din se tkun aktar mifruxa – aħna naqblu magħhom, għax bniedem li jsuq fis-sakra huwa perikoluż għaliex għandu arma f'idejh.

Imma li se jiġri hu li din se ssir għal Paceville biss, bħas-soltu, mal-erba' kantunieri ta' Paceville u daqshekk.

Jiena ngħid li din għandha ssir kullimkien.

Għandek tagħmilha mar-ring roads tal-festi kollha, u fejn ikun hemm it-tiġijiet.

Mela għax festa jgħaddi kollox, u mbagħad għax ġejna Paceville, hemmhekk irridu nagħmlulhom il-breathalyser!

Għandek ukoll entertainement hotspots oħra, bħal pereżempju f'Buġibba.

Jew se nagħmluha għal kulħadd jew għal ħadd.

Se nagħmlu eżempju minn Paceville, u nieqfu hemm?

Hekk se jiġri, niggarantilkom jien, li ssir ma' Paceville, u ma ssir imkien iżjed!

Għandek ukoll il-Valletta Waterfront.

Il-breathalyser aħna norbtuh ma' xi ħaġa oħra importanti, ma' kampanja edukattiva li mhijiex dik ta' "Tixrobx u ssuq".

Għandek il-volunteer drivers, jiġifieri noħorġu grupp ta' erbat iħbieb u wieħed minna ma jixrobx.

Irridu nagħmlu kampanja fuq dik, u mhux fuq "Tixrobx u ssuq".

Nies li ma jieħdux lift ma' sewwieq xurban.

Ikun hemm kemm ikun hemm liġijiet, jekk teduka lil dak li jirkeb ma' xi ħadd biex ma jitlax ma' persuna fis-sakra, tikkrea biss problema għal min ikun se jsuq, iżda b'dan tista' ssalva ħajja ta' bniedem!

Nafu kemm mietu passiġġieri fejn it-tfajla li tkun bħala passiġġiera ma tkunx fis-sakra, filwaqt li x-xufier ikun fis-sakra!

Nistgħu nippromwovu aktar użu frekwenti ta' taxis.

Illum it-taxis ġew liberalizzati u allura, aktar ma nużawhom, aktar se jonqsu fil-prezzijiet.

Il-kultura tat-taxis għadha ma daħlitx f'pajjiżna, għalkemm tidher li dieħla bil-mod il-mod.

Dan huwa dak li qed ngħidu issa.

Biex ma jixorbux u jsuqu, nħalluha f'idejn is-Sedqa, eċċ.

Kien hemm kumment fuq il-clinics, fejn darba xi ħadd qal li din il-klinika għandha ssir fil-Millenium Chapel.

Forsi min qalha ma kellux esperjenza biżżejjed tal-affarijiet, għax ġeneralment, meta tibda ġlieda f'area partikolari u inti se teħodhom il-casualty fil-Mater Dei, tispiċċa ssejjaħ għall-għajnuna għax il-ġlieda tkompli hemmhekk.

U allura ma tridx li tara l-Millenium Chapel hekk.

Fejn ikun hemm klinika, trid tkun mgħassa tajjeb b'pulizija tajbin jew security.

Issemmiet ukoll li jiddaħħlu nies li mhumiex fil-pulizija, bħal pereżempju, nies ta' sigurtà personali.

Tista' ma' klinika, minflok tħalli erba' pulizija, tħalli erba' security.

L-aħħar ħaġa li xtaqt ngħid hija fuq il-gentlemen's clubs.

Aħna nilqgħu r-regolamenti ta' dawn il-gentlemen's clubs.

Fuq dawn hemm diversi opinjonijiet, inkluża tiegħi, imma sa fejn se tissapporti qabel twaqqfu gentlemen's club?

Ngħiduha kif inhi: dawn mhumiex clubs normali fejn minflok mejda għandek għaxra, imma there is sex appeal involved, eċċ. Fejn se tieqaf?

Fi żmien ġimgħa, aħna se niltaqgħu ma' dawn l-owners u se nagħtu l-proposta tagħna - jekk l-owners dejjem jaċċettaw, għax għadna ma nafux x'se jagħmlu imma 'l hemm mexjin – dwar kif għandhom jiġu regolarizzati.

Irridu noħolqu l-mezz fejn dawn ma joffendu lil ħadd minn barra, u li jimxu mal-liġi minn ġewwa.

Aħna mhux qed ngħidu burdelli.

Nafu l-liġi x'inhi, u nafu li ma tistax issir prostituzzjoni.

Imbagħad hemm affarijiet oħra, bħal pereżempjusecurity licensing, li rridu nitkellmu fuqha għax ma nafux x'ġara.

Nafu li din kienet se toħroġ, u mbagħad waqfet, u issa ħareġ avviż tal-Gvern iehor.

Għandek ukoll l-embellishment ta' Paceville, il-ġbir tal-iskart u l-istock deliveries, fejn l-istock deliveries huma uġiegħ ta' ras mill-kbar ġewwa Paceville, għax tgħidx kemm jimblokkaw traffiku.

Għandek ukoll il-promozzjoni fuq Paceville, anke bl-għajnuna tal-Gvern.

Fuq kollox, din hija mekka ta' divertiment, tista' tidħol kullimkien b'xejn u ssib kull ġeneru ta' mużika.

Jekk il-post huwa sigur biżżejjed, għandek mekka, anke għall-lukandi ta' ħames stilel infushom.

Nirringrazzjakom.

THE CHAIRMAN: Grazzi.

THE CHAIRMAN: Jien nilqa' b'sodisfazzjon il-kummenti li għaddejtulna.

Qabel ma nitftaħ id-diskussjoni għall-Membri Parlamentari ħalli jkunu jistgħu jagħmlulkom xi mistoqsijiet, nixtieq niċċara żewġ punti.

L-ewwel ma rrid ngħid hu li jien sodisfatt li smajt mingħandkom bħala club owners u bar owners it-talba għal zero tolerance!

Hawnhekk issa m'għandniex il-Membri Parlamentari li qed jitolbu għal zero tolerance, imma għandna persuni mis-settur kummerċjali stess li qegħdin jitolbu li jkun hemm zero tolerance.

Is-soltu, li kieku xi ħadd mill-Membri Parlamentari jitlob għal zero tolerance, jista' jitqies bħala arroganti, jew bħala li mhux qiegħed jifhem l-effett li ż-zero tolerance tista' tħalli fuq is-settur kummerċjali.

Imma għalija hija xi ħaġa pożittiva li nisma' lir-rappreżentanti tas-settur kummerċjali jitolbu – lanqas kienet l-ewwel darba li saret, għax diġa' smajniha darb'oħra minn persuni oħra li jirrappreżentaw lis-settur kummerċjali – zero tolerance.

Sodisfatt ukoll li hawn membri minn tal-istampa magħna, u persważ li hemm membri minn tal-istampa li qegħdin isegwuna mill-kmamar tal-aħbarijiet tagħhom.

U għalija dan huwa sinjal tajjeb.

It-tieni punt li xtaqt nagħmel biex forsi niċċaraw xi ħaġa li ma kenitx daqshekk ċara fir-rapport, u allura filwaqt li nirringrazzjakom tal-kummenti tagħkom meta qanqaltu d-dubji tagħkom rigward id-diskrimazzjoni u r-regolamenti kif fhimtuhom intom fir-rapport tagħna, intom fhimtu li aħna qegħdin nipproponu dawn ir-regolamenti għaż-żona ta' Paceville biss.

Imma le, aħna ma kellna l-ebda intenzjoni li nagħmlu hekk, u se nerġa' nirrepetiha biex tkun transcribed fir-rekords tal-Kumitat.

Ma kien hemm l-ebda ħsieb speċifiku li nagħmlu xi regolamentazzjoni għal Paceville biss f'dak li għandu x'jaqsam ma' noise pollution, dixxiplina, eċċ. Jiġifieri, m'aħniex ngħidu li għandu jkun hemm zero tolerance f'Paceville, filwaqt li ma jkunx hemm zero tolerance f'Buġibba, f'Wied il-Għajn, f'Għawdex jew x'imkien ieħor.

Li konna qegħdin nissuġġerixxu hu li - b'liġi jew b'regolament, jew inkella b'dak li jista' jipproponi l-eżekuttiv tal-Gvern - jkun hemm management committee – li fl-opinjoni tiegħi għandu jitwaqqaf b'liġi ħalli jkun verament sod – għal Paceville, peress li dan il-post huwa uniku f'Malta kollha.

Żgur li Buġibba, bl-attività kummerċjali tagħha, mhijiex kumplessa daqskemm hu Paceville.

Għawdex, kumpless kemm hu kumpless, m'għandux in-nightlife li nsibu fil-lokalità ta' Paceville.

Allura, ma naħsibx li aħna skorretti meta qegħdin nipproponu t-twaqqif ta' management committee li fih jiġbor l-entitajiet kollha responsabbli: il-Kunsill lokali, il-Pulizija u l-entitajiet l-oħrajn kollha li kapaċi jżommu l-bon ordni f'Paceville.

Aħna qegħdin nitolbu li din tista' tiġi mwaqqfa b'liġi, imma m'aħniex nitolbu biex ikun hemm liġijiet dwar ir-regolamentazzjoni tal-breathalyser biex dan jintuża f'Paceville, u mhux f'postijiet oħra!

Jiġifieri fejn għandu x'jaqsam mar-regolamentazzjoni għall- bon ordni, dak għandu jkun kullimkien l-istess.

Għaldaqstant, filwaqt li nirringrazzjakom talli ġbidtulna l-attenzjoni għalihom, qabel ma nispiċċaw din il-laqgħa nixtieq inressaq din il-proposta biex tiġi inkluża fir-rapport oriġinali:

"Bil-proposti li qegħdin inressqu f'dan ir-rapport, id-deputati membri tal-Kumitat qed naqblu li m'għandux ikun hemm diskriminazzjoni permezz tar-regolamentazzjoni li jagħmlu distinzjoni bejn x'jista' ikun permess f'Paceville u f'lokalitajiet oħra."

Qed ngħid hekk biex fil-Minuti ta' din il-laqgħa titniżżel din l-emenda, għax nerġa' ngħid li aħna fl-ebda mod ma konna qed nipproponu li jkun hemm xi ħaġa differenti minn areas oħrajn.

Li konna qegħdin nitolbu hu li jkun hemm xi ħaġa differenti minn areas oħra peress li kif intqal lilna, Paceville jeħtieġlu li jingħata attenzjoni partikolari.

Anke l-MTA kienet qed tipproponi li fuq Paceville jkun hemm management committee bħalma jiġri barra minn Malta, speċjalment f'ċerti postijiet fl-Ingilterra, u jien ma narax li m'għandux jitwaqqaf dan il-management committee permezz tal-liġi u li jkun taħt il-presidenza tal-Kunsill, għax imbagħad ma rridux nibnu knisja u nħottu oħra.

Dan il-kumitat għandu jiġbor fih l-entitajiet kollha, inkluż is-setturi kummerċjali, il-Pulizija u dawk kollha li wieħed jara li għandhom ikunu nvoluti fih.

Il-ħsieb ewlieni tiegħu huwa dak li naslu biex ikollna l-aħjar sigurtà u bon ordni.

Imma ovvjament – nerġa' nirrepetiha għat-tielet darba - jekk se jkun hemm proposta ta' regolamentazzjoni rigward ħsejjes, dak li qed jiġi propost li jkun hemm f'Paceville, għandu jorbot ukoll għal Buġibba u postijiet oħra.

Din il-proposta qed nagħmilha sabiex sħabi jkunu jistgħu jitolbu emenda għaliha u nikkorreġuha.

Issa se nagħti l-kelma lill-Onor.

Anthony Zammit, u mbagħad wara lill-kumplament tal-membri l-oħra biex jagħtu l-kummenti u r-reazzjoni tagħhom għal dak li semgħu.

U allura, iva jrid ikun hemm ċerti affarijiet li jirregolaw, imma dawn jiddependu minn post għal post!

Ma nistax ngħid li r-regolamenti ta' Paceville jridu jkunu jgħoddu wkoll għal Gianpula because there are no inhabitants there.

Imma ġewwa Paceville għandek residenti li jgħixu hemm ukoll.

Jistgħu jsiru ċerti regolamenti fejn awtomatikament kulħadd ikun kuntent.

Jien naħseb li b'dan il-mod tista' tilħaq dan it-tir.

X'ħin smajtek tgħid hekk, bdejt nistaqsi lili nnifsi: "Imma mbagħad dawk in-nies li normalment jitilgħu Paceville, would they dare go to Paceville again?

IS-SUR JEREMY DALLI: Rigward dak li qed jgħid l-Onor.

Zammit fuq iż-zero tolerance, irrid ngħid li aħna vera li rridu inżidu ż-zero tolerance fuq ċerti nies li joħolqu l-inkwiet hemm fuq.

U nafu li dawk in-nies forsi ma jersqux aktar hemmhekk; biss, jekk ma jkunx hemm dawn in-nies, jista' ikun li jiġu nies oħra li ma jitilgħux Paceville proprju minħabba dawn in-nies.

ANTHONY ZAMMIT: I was surprised meta semma' nies bil-pleġġ hemmhekk!

Kont naħseb li awtomatikament il-Pulizija kienu jaġixxu, u kellhom jaġixxu!

IS-SUR MARK GRIMA: Hemmhekk ikollok 7,000 ruħ f'ġurnata waħda fost il-ġimgħa, and not on a strong day.

Jiġifieri l-Pulizija ma jkunux jafu min huma dawn in-nies, għax fuq kollox dawn ikunu żgħażagħ ta' 17 u 18-il sena.

Dawn tfal ikunu u mhux kriminali magħrufa.

Qabel, il-kriminali kienu jkunu l-istess nies imma llum kulħadd huwa kriminal!

If you stop… Din mhijiex libertà imma libertinaġġ!

Din mhijiex libertà!

Qed ngħidilkom biex tmorru ftit s'hemmhekk ħalli taraw b'għajnejkom.

Naturalment hemm ħafna nies tajbin f'Paceville.

ANTHONY ZAMMIT: Anke dwar traffikar ta' droga, eċċ. Jekk id-drogi jkunu kkontrollati, l-ġenituri se jibdew jgħidu li dak il-post huwa kkontrollat, u allura jkunu aktar trankwilli meta t-tfal tagħhom jiffrekwentaw tali post.

IS-SUR MARK GRIMA: Is-suq qed jinbidel, u ma tistax tevitah dan!

Fiha nnifisha hija tajba din!

Hekk suppost li qed isir dak li ried il-Gvern.

IS-SUR MARK GRIMA: Hekk kien qabel.

Jien ilni 30 sena fin-nightlife, u prattikament rajt it-twelid ta' Paceville.

ANTHONY ZAMMIT: Jien ukoll għax kont noqgħod Tas-Sliema.

IS-SUR MARK GRIMA: Qabel kien hemm ħafna iktar middle aged people milli hemm illum.

Illum, taqta' one or two clubs, il-middle aged people sparixxew minn hemm.

IS-SUR MARK GRIMA: Oqgħod fit-triq f'Paceville għal ħabta tas-sagħtejn u t-tlieta ta' filgħodu, u osserva x'tip ta' nies jgħaddu u x'tip ta' valuri jkollhom.

Nerġa' nirrepeti li dawn mhumiex il-maġġoranza, imma inti dawk se tara!

MICHAEL GONZI: Bażikament, inti qed tara bħala problemi f'Paceville s-sound u l-pulizija.

IS-SUR MARK GRIMA: Hemm imbagħad it-tindif u l-manutenzjoni.

MICHAEL GONZI: Il-ġbir tal-iskart u l-istock deliveries se nsemmihom ukoll, imma inti l-aktar li għafast kien fuq is-sound u l-pulizija.

Jien niftakar - u kkorreġini jekk jiena żbaljat - li l-aktar problemi jinqalgħu bejn is-sagħtejn u l-erbgħa ta' filgħodu f'Paceville.

IS-SUR MARK GRIMA: Bħala storbju jew ġlied?

MICHAEL GONZI: Le, bħala vjolenza u dawn l-affarijiet.

Fuq l-istorbju naf li kien hemm White Paper, imma ma nafx jekk intom ikkonsultajtux magħha.

MICHAEL GONZI: Fil-fatt, jien nissuġġerixxi li jiġi xi ħadd mill-MEPA biex niddiskutu dawn l-affarijiet li qed jgħidulna tal-Assoċjazzjoni tagħkom.

Fuq il-ġbir ta' l-iskart u l-istock deliveries għandkom xi ideat, jew iddiskutejtu mal-Kunsill lokali?

IS-SUR MARK GRIMA: Irridu nidħlu fid-dettall għax it-toroq dojoq.

Hemm mezzi biex naħdmu.

Forsi anke jista' jinħoloq lift fit-taraġ.

Jiġifieri hemm mezzi, imma rridu nidħlu fid-dettall.

MICHAEL GONZI: Bħala stock deliveries naħseb li veru għandna problema.

IS-SUR MARK GRIMA: Fit-tlieta ta' filgħodu ġenn ikun hemm!

Alla jħares ikollok uffiċċju hemmhekk bħalma għandi jien, għax mhux double glazed windows trid, imma…

THE CHAIRMAN: Huwa minnu li l-proposti kollha li aħna għamilna jsibu l-qofol tagħhom fi proposta waħda ewlenija: Paceville jeħtieġ li jkollu sigurtà u ndafa!

Jekk ikollna proposti li jsaħħu l-indafa… U rridu wkoll better policing, kif qegħdin tgħidu intom.

IS-SUR MARK GRIMA: Different policing, għax il-pulizija mhu qed jagħmlu xejn ħażin.

THE CHAIRMAN: L-Onor.

Michael Gonzi għadu kif għamel proposta rigward il-White Paper, jiġifieri dwar il-proposta ta' konsultazzjoni pubblika li tinsab għaddejja fil-preżent mill-Ministru Mario de Marco, permezz tal-MEPA, rigward in-noise pollution.

Jien naħseb li għandna nġibu rappreżentanti min-naħa tal-MEPA sabiex jagħmlulna preżentazzjoni fuq din il-White Paper, għaliex għada pitgħada din il-White Paper tista' tevolvi f'regolamentazzjoni.

U għalhekk il-proposti tagħkom, li m'għandux ikun hemm diskriminazzjoni, għandhom jiġu diskussi wkoll f'dik il-White Paper.

Dawn huma proposti li jwasslu għar-regolamentazzjoni.

Il-proposta ta' Dr Mario de Marco - ħa nsejħilha hekk – rigward sound levels fil-qasam tal-industrija tal-bini, tal-kummerċ, eċċ. għandna niddiskutuha fil-kuntest ukoll ta' dak li qegħdin nitkellmu fuqu llum rigward Paceville u n-night life f'diversi clubs oħra mxerrdin f'Malta u Għawdex.

B'hekk ikollna kontinwazzjoni ta' din id-diskussjoni magħhom.

Meta nagħmlu hekk, insejħu għal laqgħa pubblika biex kulħadd ikun jaf li se ssir din il-laqgħa, u min irid ikun jista' jingħaqad magħna f'dik il-laqgħa li se jkollna magħhom.

B'hekk kulħadd ikun jista' isemma' leħnu, u b'dan il-mod inkunu nistgħu ngħidu li l-konsultazzjoni pubblika saret ta' veru.

IS-SUR MARK GRIMA: Xtaqt ngħid xi ħaġa importanti.

B'diskriminazzjoni ma ridtx ngħid li dan il-Kumitat qed jipproponi xi ħaġa diskriminatorja, imma hija xi ħaġa indiretta.

U din qed ngħidha biex niċċaraha.

Jien semmejt Paceville, u għedt biex din ma tibqax fuq Paceville biss, għax safejn naf jien l-istanding committee proposal kien fuq Paceville.

ANTHONY ZAMMIT: Ħaġ'oħra.

THE CHAIRMAN: Għandi quddiemi l-proposta li ressaqt fil-bidu tad-diskussjoni.

Din issa ġiet emendata mill-esperta legali tagħna.

Din il-proposta tgħid hekk;:

"Il-Membri tal-Kumitat dwar l-Affarijiet Soċjali qed jaqblu illi l-proposti li saru fir-rapport "Lejn iktar Sigurtà u Bon Ordni f'Paceville", b'ebda mod ma saru sabiex ikun hemm xi tip ta' diskriminazzjoni bejn il-mod kif għandu jiġi regolat Paceville u l-mod kif għandhom jiġu regolati lokalitajiet oħra."

Qegħdin naqblu ma' din il-proposta?

Tajjeb: qegħdin naqblu, u allura din għandha titniżżel fil-Minuti tal-laqgħa, u jingħad li kien hawn qbil fuqha.

Naħseb li dan ir-rapport nistgħu napprovawh kif inhu għax qiegħed jirrapporta fedelment dak li smajna hawnhekk fil-laqgħat tagħna.

Ovvjament, dan is-suġġett mhuwiex konklussiv, jiġifieri b'daqshekk m'aħniex ngħidu li dak li hawn hawnhekk huwa finali.

Imma żgur li għandna bidu ta' eżerċizzju ieħor li jrid iwassal sabiex f'Paceville u n-night life ta' dawn l-inħawi, wieħed ikollu ħjiel ta' x'nistgħu nagħmlu biex ikollna aktar ordni, mhux biss f'Paceville imma anke f'lokalitajiet oħra.

Għalhekk qed nipproponi li dan ir-rapport jiġi approvat kif inhu, filwaqt li nehmżu miegħu l-proposti u l-kummenti li daħlu lil dan il-Kumitat fil-perijodu tal-konsultazzjoni pubblika.

ANTHONY ZAMMIT: Tinsiex il-MEPA u n-noise pollution.

Issa, biex insaħħu l-argumenti kollha li saru, għandna nieħdu l-okkażjoni biex, filwaqt li l-MEPA qiegħda tpoġġi r-rapport tagħha fuq in-noise pollution għall-konsultazzjoni pubblika, bħala Kumitat nitolbu lill-esperti tal-MEPA sabiex jiġu hawnhekk u jagħmlulna preżentazzjoni.

Jiena nagħti l-parir biex, meta jiġu hawnhekk, tintbagħat press release biex tinforma lill-pubbliku dwar din il-laqgħa, biex min jixtieq ikun hawnhekk ikun jista' jiġi u jagħti s-suġġerimenti tiegħu.

Irrid infakkar ukoll f'dik il-petizzjoni li konna rċevejna darba mingħand ir-residenti tar-Rabat u ta' Ħ'Attard, għalhekk ikun tajjeb li noħorġu press release fuq din il-laqgħa, biex jekk għad hemm nies mill-irħula u mill-ibliet tagħna li jridu jiġu hawnhekk, ikunu jistgħu jagħmlu dan.

B'hekk meta nressqu l-proposti tagħna f'dan ir-rigward, dawn ikunu proposti li qegħdin isiru f'isem dawk kollha li jkunu ressqu l-proposti tagħhom.

IS-SUR MARK GRIMA: Tinsiex li rridu nehmżu wkoll is-suġġerimenti fuq il-gentlemen's clubs.

(Interruzzjonijiet) Se niltaqgħu mas-sidien tal-gentlemens' clubs.

THE CHAIRMAN: Kemm fadlilkom biex tiltaqgħu?

IS-SUR MARK GRIMA: Ġimgħa.

THE CHAIRMAN: Mela allura qegħdin naqblu li l-proposti jkunu dawn li għandna llum, imma fi żmien ġimgħa, ġimgħatejn għandna nirċievu l-proposti fuq il-gentlemen's clubs ħalli nehmżuhom ma' dan ir-rapport.

Dan ma jfissirx li se nkunu qegħdin naqblu ma' dak kollu li intom se tipproponu.

Imma qegħdin nieħdu l-okkażjoni biex ma' dan ir-rapport nehmżu l-proposti tagħkom, ħalli dawn ikunu pubbliċi ma' dan ir-rapport.

B'hekk dawn ikunu riżultat tal-konsultazzjoni pubblika li aħna nkunu għamilna.

Nerġa' ngħid li b'daqshekk m'aħniex qegħdin nintrabtu li rridu bilfors naqblu ma' dak li qed jiġi suġġerit.

Mela nistgħu naġġornaw dan il-Kumitat għal nhar it-Tlieta li ġejjin jew għal xi data oħra li fiha jkun jista' jerġa' jiltaqa' dan il-Kumitat.

Id-diskussjoni li jmiss se tkun fuq l-uniformijiet tal-iskola, u allura nistgħu nagħmlu kif għamilna llum u ċioè, li jkollna r-rapport dwar l-uniformijiet tal-iskejjel u nitolbu lil dawk kollha li għamlu l-preżentazzjoni tagħhom fil-konsultazzjoni pubblika sabiex, jekk iridu, jattendu għal din il-laqgħa.

Ikolli ngħid li ninsab sodisfatt li f'xi media partikolari llum rajt li anke d-Dipartiment tal-Edukazzjoni qiegħed jaqbel mal-proposti tagħna.

U allura sodisfatt li anke aħna, bħala Kumitat, minkejja li m'għandniex poteri eżekuttivi, proposta li ressaqna ttieħdet inkonsiderazzjoni u se ssir parti mill-inizjattivi li se jkun qed iwettaq il-Ministeru tal-Edukazzjoni.

Għaldaqstant naħseb li jkun tajjeb li nhar it-Tlieta, dak li ġie rrapurtat illum f'numru ta' ġurnali, ikun jista' jiġi kkonfermat fil-laqgħa li se nagħmlu l-ġimgħa d-dieħla.

U allura nistgħu nistiednu lil dawk kollha li għamlulna l-preżentazzjoni tagħhom sabiex ikunu preżenti hawnhekk u jgħidulna l-ħsebijiet tagħhom viva voce.

U dawk kollha li kienu nvoluti f'dawn id-diskussjonijiet li kellna fuq l-uniformijiet, jistgħu jerġgħu jkunu mistiedna għal din il-laqgħa biex inkunu nistgħu nagħlqu r-rapport fuq l-uniformijiet.

Imbagħad, wara l-Għid nagħmlu laqgħa ma' rappreżentanti tal-MEPA.

Nirringrazzjakom.

Fit-8:33 p.m. il-Kumitat aġġorna għal data li kellha titħabbar iktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 125

It-Tlieta, 13 ta' Marzu, 2012

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.30 p.m.

L-Onor Edwin Vassallo, President tal-Kumitat, ippresieda.

PREŻENTI: L-Onor Frederick Azzopardi, l-Onor Michael Gonzi u l-Onor.

Dr Elaine Birmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qal it-talba.

Il-Minuti tal-Laqgħa Nr.

123 li saret nhar it-Tlieta 28 ta' Frar 2012 ġew konfermati.

Diskussjoni u approvazzjoni tat-Tmien Rapport tal-Kumitat dwar l-Affarijiet Soċjali intitolat "Lejn iktar Sigurtà u Bon Ordni f'Paceville."

Il-Kumitat stieden lis-Sur Mark Grima u lis-Sur Jeremy Dalli, President u Teżorier rispettivament tal-Paceville Commercial Establishments Association biex jagħtu s-suġġerimenti fuq ir-rapport maħruġ mill-Kumitat Permanenti dwar l-Affarijiet Soċjali.

Fost affarijiet oħra, is-Sur Grima semma' n-noise pollution, li jkun hemm zero-tolerance policy mill-pulizija u l-breathalyzer tests.

Huwa aċċenna wkoll li apparti Paceville, f'Malta hemm postijiet oħra ta' divertiment.

Wara, il-Kumitat stieden lis-Sur Simon De Cesare, Direttur tal-Eden Leisure Group li fost oħrajn ikkummenta fuq iż-żieda ta' investiment li qed ikun hemm f'Paceville speċjalment biex ikun hemm iktar attività matul il-ġurnata.

Il-membri qablu unanimament mal-proposta li ressaq il-President tal-Kumitat l-Onor Edwin Vassallo li fir-rapport oriġinali għandu jiżdied dan li ġej:

"Il-Membri tal-Kumitat dwar l-Affarijiet Soċjali qed jaqblu illi l-proposti li saru fir-rapport "Lejn iktar Sigurtà u Bon Ordni f'Paceville", b'ebda mod ma saru sabiex ikun hemm xi tip ta' diskriminazzjoni bejn il-mod kif għandu jiġi regolat Paceville u l-mod kif għandhom jiġu regolati lokalitajiet oħra."

Kien hemm qbil ukoll li mar-rapport "Lejn iktar Sigurtà u Bon Ordni f'Paceville" jiġu mehmuża l-proposti u s-suġġerimenti kollha li ntbagħtu fil-proċess ta' konsultazzjoni.

Il-Kumitat qabel li għalkemm il-proposti rigward il-Gentlemen's Club għandhom ukoll jiġu mehmuża mar-rapport, dan ma jfissirx li l-Kumitat qiegħed jintrabat li bilfors jaqbel ma' dak li qed jiġi ssuġġerit.

L-Onor Vassallo ppropona li meta rappreżentanti mill-MEPA jiġu fil-kumitat biex jagħtu preżentazzjoni fuq il-White Paper dwar "Il-Prevenzjoni, it-Tnaqqis u l-Kontroll tal-Ħsejjes", tinħareġ Press Release biex ikunu jistgħu jattendu dawk il-persuni kollha li jixtiequ jagħtu l-kummenti tagħhom.

Fit-8:33 p.m. il-Kumitat irriżuma u aġġorna għal data li kellha titħabbar iktar tard.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 61

It-Tlieta, 20 ta' Marzu 2012 fis-7.00 pm

L-Onor.

Francis Zammit Dimech, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar it-Tlieta, 20 ta' Marzu 2012 fis-7.00 pm fil-Kamra tal-Kumitati fil-Palazz il-Belt b'din l-aġenda:-

Proċedura Parlamentari li tivverifika li l-Proposti Leġislattivi tal-Unjoni Ewropea ma jiksrux il-Prinċipju tas-Sussidjarjetà.

Affarijiet oħra.

Proceedings, agenda, minutes and transcripts of the parliamentary committees bar


IL-ĦDAX-IL PARLAMENT

LAQGĦA NRU.

It-Tlieta, 20 ta' Marzu 2012

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-7:13 p.m.

L-Onor Francis Zammit Dimech, President tal-Kumitat, ippresieda.

Preżenti wkoll kien hemm is-Sinj.

Maria Camilleri Calleja u s-Sur Kenneth Curmi, Research Analysts mal-Kumitat Permanenti dwar l-Affarijiet Barranin u Ewropej fil-Kamra tad-Deputati.

ASSENTI: Il-Viċi Prim Ministru u Ministru tal-Affarijiet Barranin, l-Onor Owen Bonnici, l-Onor Leo Brincat u l-Onor Luciano Busuttil.

L-Iskrivan tal-Kumitat qal it-talba.

Il-Minuti tal-laqgħa numru 60 li saret fit-2 ta' Marzu 2012 kienu konfermati.

INFORMAZZJONI MILL-PRESIDENT

Il-President ippreżenta lill-Membri u poġġa fir-records tal-Kumitat dawn id-dokumenti, li kienu diġà ġew ċirkolati lill-istess Membri:-

Dokument 1016 Memo tal-iSpeaker li l-Kumitat dwar ix-Xogħol tal-Kamra approva fil-laqgħa tas-7 ta' Diċembru 2011 – li l-minuti tagħha kienu konfermati fit-12 ta' Jannar 2012 - dwar proċedura parlamentari li tivverifika li l-proposti leġislattivi tal-Unjoni Ewropea ma jiksrux il-prinċipju tas-sussidjarjetà;

Dokument 1017 Ittra datata t-12 ta' Marzu 2012 li l-Kumitat irċieva mingħand il-Viċi Presidenti tal-Kummissjoni Olli Rehn u Marcos Sefcovic responsabbli mill-Affarijiet Ekonomiċi u Monetarji u mir-Relazzjonijiet Interistituzzjonali u l-Amministrazzjoni rispettivament, dwar il-European Semester għall-Koordinazzjoni tal-Politika Ekonomika;

Dokument 1018 Seba' komunikazzjonijiet mill-Ambaxxata Sirjana f'Ruma dwar is-sitwazzjoni f'dak il-pajjiż mill-perspettiva tal-Gvern Sirjan li ntbagħtu bejn it-23 ta' Frar u d-19 ta' Marzu 2012;

Dokument 1019 Riżoluzzjoni leġiżlattiva tal-Parlament Ewropew tal-14 ta' Frar 2012 dwar il-proposta għal Regolament tal-Parlament Ewropew u tal-Kunsill li permezz tiegħu l-Uffiċċju għall-Armonizzazzjoni fis-Suq Intern (Trade Marks u Disinji) jiġi fdat b'ċerti kompiti relatati mal-protezzjoni tad-drittijiet tal-proprjetà intellettwali, inkluż it-tlaqqigħ ta' rappreżentanti mis-settur pubbliku u privat bħala Osservatorju Ewropew tal-Falsifikazzjoni u l-Piraterija (COM(2011)0288 – C7-0136/2011 – 2011/0135(COD)) - P7_TA-PROV(2012)0032;

Dokument 1020 Riżoluzzjoni leġiżlattiva tal-Parlament Ewropew tal-14 ta' Frar 2012 dwar il-proposta għal direttiva tal-Parlament Ewropew u tal-Kunsill li temenda d-Direttivi 89/666/KEE, 2005/56/KE u 2009/101/KE fir-rigward tal-interkonnessjoni tar-reġistri ċentrali, kummerċjali u tal-kumpaniji (COM(2011)0079 – C7-0059/2011 – 2011/0038(COD) - P7_TA-PROV(2012)0033;

Dokument 1021 Riżoluzzjoni leġiżlattiva tal-Parlament Ewropew tal-14 ta' Frar 2012 dwar l-abbozz ta' deċiżjoni tal-Kunsill dwar il-konklużjoni tal-Protokoll miftiehem bejn l-Unjoni Ewropea u r-Repubblika tal-Ginea Bissaw li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta' Sħubija dwar is-Sajd fis-seħħ bejn iż-żewġ Partijiet (15178/2011 – C7-0003/2012 – 2011/0257(NLE)) - P7_TA-PROV(2012)0034;

Dokument 1022 Riżoluzzjoni leġiżlattiva tal-Parlament Ewropew tal-14 ta' Frar 2012 dwar il-proposta għal deċiżjoni tal-Kunsill dwar il-konklużjoni ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju tal-Marokk, min-naħa l-oħra, fir-rigward ta' Ftehim Qafas bejn l-Unjoni Ewropea u r-Renju tal-Marokk dwar il-prinċipji ġenerali għall-parteċipazzjoni tar-Renju tal-Marokk fil-programmi tal-Unjoni (12712/2010 – C7-0430/2010 – 2010/0125(NLE)) - P7_TA-PROV(2012)0035;

Dokument 1023 Riżoluzzjoni leġiżlattiva tal-Parlament Ewropew tal-14 ta' Frar 2012 dwar il-pożizzjoni tal-Kunsill fl-ewwel qari bil-ħsieb tal-adozzjoni tad-direttiva tal-Parlament Ewropew u tal-Kunsill li temenda d-Directive 2000/75/KE fir-rigward tat-tilqima kontra l-bluetongue (16696/1/2011 – C7-0011/2012 – 2010/0326(COD)) - P7_TA-PROV(2012)0036;

Dokument 1024 Riżoluzzjoni leġislattiva tal-Parlament Ewropew tal-14 ta' Frar 2012 dwar il-proposta għal regolament tal-Parlament Ewropew u tal-Kunsill li jistabbilixxi rekwiżiti tekniċi għat-trasferimenti ta' kreditu u debiti diretti bl-euro u li jemenda r-Regolament (KE) Nru 924/2009 (COM(2010)0775 – C7-0434/2010 – 2010/0373(COD)) - P7_TA-PROV(2012)0037;

Dokument 1025 Riżoluzzjoni leġiżlattiva tal-Parlament Ewropew tal-15 ta' Frar 2012 dwar l-abbozz ta' Deċiżjoni tal-Kunsill dwar il-konklużjoni, f'isem l-Unjoni, tal-Arranġament bejn l-Unjoni Ewropea u r-Repubblika tal-Islanda, il-Prinċipat tal-Liechtenstein, ir-Renju tan-Norveġja u l-Konfederazzjoni Svizzera dwar il-parteċipazzjoni ta' dawk l-Istati fix-xogħol tal-kumitati li jassistu lill-Kummissjoni Ewropea fl-eżerċizzju tas-setgħat eżekuttivi tagħha fir-rigward tal-implimentazzjoni, l-applikazzjoni u l-iżvilupp tal-acquis ta' Schengen (07763/2010 – C7-0272/2011 – 2009/0168(NLE)) - P7_TA-PROV(2012)0040;

Dokument 1026 Riżoluzzjoni leġiżlattiva tal-Parlament Ewropew tal-15 ta' Frar 2012 dwar il-proposta għal deċiżjoni tal-Kunsill dwar il-linji gwida għall-politiki tal-Istati Membri dwar l-impjiegi (COM(2011)0813 – C7-0500/2011 – 2011/0390(CNS)) - P7_TA-PROV(2012)0041;

Dokument 1027 Riżoluzzjoni leġiżlattiva tal-Parlament Ewropew tal-15 ta' Frar 2012 dwar il-pożizzjoni tal-Kunsill fl-ewwel qari bil-ħsieb tal-adozzjoni tar-Regolament tal-Parlament Ewropew u tal-Kunsill li jemenda r-Regolamenti tal-Kunsill (KE) Nru 1290/2005 u (KE) Nru 1234/2007 fir-rigward tat-tqassim tal-ikel lill-ifqar nies fil-Komunità (18733/1/2011 – C7-0022/2012 – 2008/0183(COD)) - P7_TA-PROV(2012)0042;

Dokument 1028 Riżoluzzjoni leġiżlattiva tal-Parlament Ewropew tal-15 ta' Frar 2012 dwar il-pożizzjoni tal-Kunsill fl-ewwel qari bil-ħsieb tal-adozzjoni tad-deċiżjoni tal-Parlament Ewropew u tal-Kunsill li tistabbilixxi programm pluriennali tal-politika tal-ispettru tar-radju (16226/1/2011 – C7-0012/2012 – 2010/0252(COD)) - P7_TA-PROV(2012)0043;

Dokument 1029 Riżoluzzjoni leġiżlattiva tal-Parlament Ewropew tal-15 ta' Frar 2012 dwar il-proposta għal regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 1234/2007 fir-rigward tar-relazzjonijiet kuntrattwali fis-settur tal-ħalib u l-prodotti tal-ħalib (COM(2010)0728 – C7-0408/2010 – 2010/0362(COD)) - P7_TA-PROV(2012)0044;

Dokument 1030 Riżoluzzjoni tal-Parlament Ewropew tal-15 ta' Frar 2012 dwar aspetti soċjali u tal-impjieg fl-Istħarriġ Annwali dwar it-Tkabbir 2012 (2011/2320(INI)) - P7_TA-PROV(2012)0047;

Dokument 1031 Riżoluzzjoni leġislattiva tal-Parlament Ewropew tas-16 ta' Frar 2012 dwar il-proposta għal direttiva tal-Parlament Ewropew u tal-Kunsill dwar Skemi ta' Garanzija tad-Depożiti (tfassil mill-ġdid) (COM(2010)0368 – C7-0177/2010 – 2010/0207(COD)) - P7_TA-PROV(2012)0049;

Dokument 1032 Riżoluzzjoni tal-Parlament Ewropew tas-16 ta' Frar 2012 dwar il-kontribut tal-politika komuni tas-sajd għall-produzzjoni ta' prodotti pubbliċi (2011/2899(RSP)) - P7_TA-PROV(2012)0052;

Dokument 1033 Riżoluzzjoni tal-Parlament Ewropew tas-16 ta' Frar 2012 dwar l-iżviluppi politiċi reċenti fl-Ungerija (2012/2511(RSP)) - P7_TA-PROV(2012)0053;

Dokument 1034 Riżoluzzjoni tal-Parlament Ewropew tas-16 ta' Frar 2012 dwar l-elezzjoni presidenzjali imminenti fir-Russja (2012/2505(RSP) - P7_TA-PROV(2012)0054;

Dokument 1035 Riżoluzzjoni tal-Parlament Ewropew tas-16 ta' Frar 2012 dwar il-Ftehim bejn l-UE u l-Marokk dwar il-miżuri reċiproċi ta' liberalizzazzjoni fir-rigward tal-prodotti agrikoli u l-prodotti tas-sajd (2012/2522(RSP)) - P7_TA-PROV(2012)0055;

Dokument 1036 Riżoluzzjoni leġiżlattiva tal-Parlament Ewropew tas-16 ta' Frar 2012 dwar l-abbozz ta' deċiżjoni tal-Kunsill dwar il-konklużjoni ta' Ftehim fil-forma ta' Skambju ta' Ittri bejn l-Unjoni Ewropea u r-Renju tal-Marokk li jittratta miżuri reċiproċi ta' liberalizzazzjoni fuq il-prodotti agrikoli, il-prodotti agrikoli pproċessati, il-ħut u l-prodotti tas-sajd, is-sostituzzjoni tal-Protokolli Nri 1, 2 u 3 u tal-annessi tagħhom u l-emendi għall-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Renju tal-Marokk, min-naħa l-oħra (15975/2010 – C7-0432/2010 – 2010/0248(NLE)) - P7_TA-PROV(2012)0056;

Dokument 1037 Riżoluzzjoni tal-Parlament Ewropew tas-16 ta' Frar 2012 dwar is-sitwazzjoni fis-Sirja (2012/2543(RSP)) - P7_TA-PROV(2012)0057;

Dokument 1038 Riżoluzzjoni tal-Parlament Ewropew tas-16 ta' Frar 2012 dwar il-pożizzjoni tal-Parlament fuq id-19-il Sessjoni tal-Kunsill tan-Nazzjonijiet Uniti għad-Drittijiet tal-Bniedem (2012/2530(RSP)) - P7_TA-PROV(2012)0058;

Dokument 1039 Riżoluzzjoni tal-Parlament Ewropew tas-16 ta' Frar 2012 dwar il-futur tal-GMES (2012/2509(RSP)) - P7_TA-PROV(2012)0062;

Dokument 1040 Riżoluzzjoni tal-Parlament Ewropew tas-16 ta' Frar 2012 dwar il-piena tal-mewt fil-Belarus, b'mod partikolari l-każijiet ta' Dzmitry Kanavalau u Uladzislau Kavalyou (2012/2539(RSP)) - P7_TA-PROV(2012)0063;

Dokument 1041 Riżoluzzjoni tal-Parlament Ewropew tas-16 ta' Frar 2012 dwar l-Eġittu: żviluppi reċenti (2012/2541(RSP) - P7_TA-PROV(2012)0064; u

Dokument 1042 Riżoluzzjoni tal-Parlament Ewropew tas-16 ta' Frar 2012 dwar il-piena tal-mewt fil-Ġappun (2012/2542(RSP)) - P7_TA-PROV(2012)0065.

PROĊEDURA PARLAMENTARI LI TIVVERIFIKA LI L-PROPOSTI LEĠISLATTIVI TAL-UNJONI EWROPEA MA JIKSRUX IL-PRINĊIPJU TAS-SUSSIDJARJETÀ

Il-Kumitat qabel li:-

jiddelega lill-Grupp ta' Ħidma I l-eżami preliminari tal-proposti leġislattivi maħruġa mill-Kummissjoni Ewropea fir-rigward tal-osservanza tal-prinċipju tas-sussidjarjetà; u

it-tmien ġimgħat, li matulhom tkun tista' tintbagħat reasoned opinion lill-istituzzjonijiet tal-Unjoni Ewropea f'każ li jiġi indikat ksur tal-prinċipju tas-sussidjarjetà, b'mod ġenerali, jiġu utilizzati kif ġej:-

ġimgħatejn sabiex ir-reasearh analysts jagħmlu r-rapport preliminari;

fit-tielet ġimgħa jiltaqa' l-Grupp ta' Ħidma I biex jikkonsidra r-rapport tar-research analysts u f'każ li jiġi indikat skur jingħataw ġimgħatejn lill-espert sabiex jagħmel rapport dettaljat; u

fl-aħħar tlett ġimgħat jiltaqa' l-Kumitat dwar l-Affarijiet Barranin u Ewropej biex jikkonsidra r-rapport tal-espert u jekk jiġi kkonfermat li hemm ksur titħejja reasoned opinion li tintbagħat lill-iSpeaker li min-naħa tiegħu jġib l-approvazzjoni tal-Kumitat Permanenti dwar ix-Xogħol tal-Kamra, iqiegħdha fuq il-Mejda tal-Kamra u jikkomunikaha lill-Kunsill, lill-Kummissjoni u lill-Parlament Ewropew.

Il-Kumitat ra r-rapporti preliminari li saru mir-research analysts fir-rigward tal-proposti leġislattivi li ġejjin u qabel li f'dawn il-każi ma rriżultax li kien hemm ksur tal-prinċipju tas-sussidjarjetà u li l-President jirrapporta dan lill-Kamra:-

Fis-7:50 p.m. il-Kumitat aġġorna għal data oħra li kellha tiġi komunikata aktar tard

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 126

It-Tlieta, 20 ta' Marzu, 2012

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tlieta, 20 ta' Marzu, 2012 fis-7:15 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni u approvazzjoni tad-Disa' Rapport tal-Kumitat dwar l-Affarijiet Soċjali intitolat "L-Uniformijiet tal-Iskejjel."

Analiżi ta' Ittri u Kummenti li rċieva l-Kumitat dwar l-Affarijiet Soċjali bħala rispons għall-Konsultazzjoni Pubblika.

Affarijiet oħra.